എത്തിച്ചത് 40 കോടി, കവര്ന്നത് ബിജെപിക്കായി കൊണ്ടുവന്ന പണം, കൊടകരയില് കേന്ദ്ര ഏജന്സികള്ക്ക് പൊലീസ് റിപ്പോര്ട്ട് കൊച്ചി: കൊടകര കവര്ച്ചാക്കേസില് കേരളാ പൊലീസ് കേന്ദ്ര ഏജന്സികള്ക്ക് നാളെ റിപ്പോര്ട്ട് നല്കും. ആദായ നികുതി വകുപ്പിനും എന്ഫോഴ്സ്മെന്റ് ഡയറക്ടേറ്റിനും ഒപ്പം തെരഞ്ഞെടുപ്പ് കമ്മീഷനേയും വിവരമറിയിക്കാനാണ് തീരുമാനം. ഇതിനായി മൂന്ന് വ്യത്യസ്ത റിപ്പോര്ട്ടുകള് കേരളാ പൊലീസ് തയാറാക്കി. ബിജെപി നേതാക്കള് കൂടി ഉള്പ്പെട്ട കളളപ്പണ ഇടപാട് സംബന്ധിച്ച് ഇഡിയും ആദായനികുതി വകുപ്പ് അന്വേഷിക്കണമെന്നാണ് കേരളാ പൊലീസിന്റെ ശുപാര്ശ. കൊടകരയില് കവര്ച്ച ചെയ്തത് ബിജെപിക്കായി എത്തിയ കളളപ്പണമെന്നാണ് റിപ്പോര്ട്ടില് പറയുന്നത്. ഒന്പത് തവണയായി 40 കോടിയില്പ്പരം രൂപ കേരളത്തിലേക്ക് കൊണ്ടുവന്നു. 7 തവണ ഹവാലയായും 2 തവണ നേരിട്ടും പണം കൊണ്ടുവന്നു. ബംഗലൂരുവില് നിന്നായിരുന്നു ഹവാല ഇടപാട്. രണ്ടുപേരാണ് അവിടെ കാര്യങ്ങള് നിയന്ത്രിച്ചതെന്നും ബിജെപി സംസ്ഥാന നേതാക്കളെപ്പറ്റിയും റിപ്പോര്ട്ടില് പരാമര്ശിക്കുന്നു. കളളപ്പണ ഇടപാട് സംബന്ധിച്ച് ഇഡിയും ആദായനികുതി വകുപ്പ് അന്വേഷിക്കണമെന്നാണ് ഇവര്ക്കായി തയ്യാറാക്കിയ റിപ്പോര്ട്ടില് പറയുന്നത്. കളളപ്പണമെത്തിയത് ഗൗരവതരമാണെന്നും കേന്ദ്ര തെരഞ്ഞെടുപ്പ് കമ്മീഷനും പരിശോധിക്കണമെന്നുമാണ് തെരഞ്ഞെടുപ്പ് കമ്മീഷനുളള റിപ്പോര്ട്ടിലെ ആവശ്യം. കൊങ്കണാപുരം കവര്ച്ച: തമിഴാനാട് പൊലീസും കവര്ച്ച അന്വേഷിക്കുന്നു കൊടകരയ്ക്ക് മുമ്ബ് നടന്ന കൊങ്കണാപുരം കവര്ച്ചാ കേസ് തമിഴ്നാട് പൊലീസും അന്വേഷിക്കുന്നു. ബിജെപിക്കായി കൊണ്ടുവന്ന നാലരക്കോടി കവര്ന്ന കേസാണ് തമിഴ്നാട് പൊലീസ് അന്വേഷിക്കാന് തീരുമാനിച്ചത്. തമിഴ്നാട് പൊലീസ് തൃശൂരിലെത്തി കൊടകര അന്വേഷണസംഘത്തെ കണ്ടു. മാര്ച്ച് 6ന് വാഹനം ഉപേക്ഷിച്ചു പോയത് സംബന്ധിച്ച് കേസെടുത്തു. വാഹനം ഉപേക്ഷിച്ച കേസ് കവര്ച്ചാക്കേസാക്കി അന്വേഷിച്ചേക്കും. കൊടകര കേസിലെ പരാതിക്കാരന് ധര്മരാജന് നല്കിയ മൊഴിയും തമിഴ്നാട് പൊലീസ് ശേഖരിച്ചു. ധര്മരാജനേയും സഹോദരന് ധനരാജിനേയും വിളിച്ചുവരുത്തി തമിഴ്നാട് മൊഴിയെടുക്കും. കൂത്തുപറന്പ് സ്വദേഷി അഷ്റഫിനായും അന്വേഷണം ആരംഭിക്കും. കൊടകര കുഴല്പ്പണക്കേസിന് മുമ്ബാണ് തമിഴ്നാട്ടിലെ സേലത്തുവെച്ച് നാലരക്കോടിയോളം രൂപ കവര്ന്നത്. സംസ്ഥാനത്തെ ബിജെപിയുടെ തെരഞ്ഞെടുപ്പു പ്രചാരണത്തിനായി ബംഗലൂരിവില് നിന്ന് കൊണ്ടുവന്ന പണം കൊങ്കണാപുരത്തുവെച്ച് ഹവാല ഇടപാടുകാര് തന്നെ തട്ടിയെടുക്കുകയായിരുന്നു. കൊങ്കണാപുരം കവര്ച്ചാ കേസ് കൊടകര കുഴല്പ്പണക്കേസിന്റെ കുറ്റപത്രത്തിലും സേലം കവര്ച്ചയെക്കുറിച്ച് പരാമര്ശമുണ്ട്. കൊടകരക്കേസിലെ പരാതിക്കാരനായ ധര്മരാജന്റെ അടുത്ത ബന്ധവും ഒപ്പം കൂത്തുപറന്പ് സ്വദേശിയായ അഷ്റഫും പണം കൊണ്ടുവന്ന വാഹനത്തിലുണ്ടായിരുന്നു. കൊങ്കണാപുരത്തെത്തിയപ്പോള് ഒരു സംഘമാളുകള് വാഹനം തടഞ്ഞ് പണം കൊണ്ടുപോയി. വാഹനം കൊങ്കണാപുരം പൊലീസ് സ്റ്റേഷനടുത്ത് നടുറോഡില് ഉപേക്ഷിച്ചു. എന്നാല് ഇതേക്കുറിച്ച് പരാതിപ്പെടാന് ധര്മരാജന് തയാറായില്ല. വാഹനത്തില് ഒപ്പമുണ്ടായിരുന്ന അഷ്റഫ് തന്നെയാണ് കവര്ച്ചയ്ക്ക് പിന്നിലെന്ന് പിന്നീട് തിരിച്ചറിഞ്ഞു. സംഭവം സംസ്ഥാനത്തെ മുതിര്ന്ന ബിജെപി നേതാക്കളെ ധര്മരാജന് അറിയിച്ചിരുന്നു. ഇവരുടെ കൂടി സമ്മര്ദ്ദത്തെത്തുടര്ന്ന് ഒരുകോടി രൂപ അഷ്റഫ് ധര്മരാജന് തിരികെ നല്കി. ഈ സംഭവങ്ങളത്രയും ഹവാല ഇടപാടുകാരായ ബംഗലൂരു സംഘത്തെയും അറിയിച്ചിരുന്നു. കൊടകര കേസുമായി ബന്ധപ്പെട്ട ചോദ്യം ചെയ്യലിലാണ് ധര്മരാജന് ഇക്കാര്യം സംസ്ഥാന പൊലീസിനോട് പറഞ്ഞത്. എന്നാല് ഹവാല പണവുമായി ബിജെപിക്ക് യാതൊരു ബന്ധവുമില്ലെന്നും കൊങ്കണാപുരം അടക്കം സകല കവച്ചാക്കേസുകളുകളുംതങ്ങളുടെ തലയില്കെട്ടിവയ്ക്കാനാണ് പൊലീസ് ശ്രമിക്കുന്നതെന്നുമാണ് ബിജെപി നിലപാട്. Last Updated Aug 1, 2021, 12:21 PM IST bjp d kodakara hawala case income tax departments kerala police kodakara hawala case enforcement എന്ഫോഴ്സ്മെന്റ് കൊടകര ബിജെപി പൊലീസ് കള്ളപ്പണം